พระเชฎฐไวทยาการ (ชู ศีตะจิตต์)

พระเชฎฐไวทยาการ หรือ นายแพทย์ชู ศีตะจิตต์ (6 กุมภาพันธ์ พ.ศ. 2435 - 9 มกราคม พ.ศ. 2516) อดีตปลัดกระทรวงสาธารณสุข

 ประวัติ 
พระเชฎฐไวทยาการ (ชู ศีตะจิตต์) เดิมชื่อ บุญชู เกิดที่ตำบลท้ายบ้าน อำเภอเมือง จังหวัดสมุทรปราการ (บางแห่งว่าบ้านสาขลา ตำบลนาเกลือ อำเภอพระสมุทรเจดีย์ จังหวัดสมุทรปราการ) เมื่อวันที่ 6 กุมภาพันธ์ พ.ศ. 2435 เป็นบุตรนายทองดี ศีตะจิตต์ (บุตรขุนอาปนวิจิตร (เทียน) ขุนนางในกรมท่าหรือพระคลังข้างที่)[หนังสือ ๗๐ ปี ศีตะจิตต์, 5 กันยายน พ.ศ. 2526] และนางเสม ศีตะจิตต์ มีพี่น้อง 6 คนดังต่อไปนี้
 พระบรรจงสารวินิจ (เย็น ศีตะจิตต์) อดีตปลัดกรมกฤษฎีกา
 เนย ศีตะจิตต์
 จันทร์ ศีตะจิตต์
 เนื่อง ศีตะจิตต์
 น่วม ศีตะจิตต์

 การศึกษา 

พระเชฎฐไวทยาการ (ชู ศีตะจิตต์) ได้เริ่มการศึกษาครั้งแรกที่โรงเรียนศึกษาราชบูรณะ จนจบชั้นประโยคมัธยมของโรงเรียน แล้วไปศึกษาต่อที่โรงเรียนมัธยมพิเศษวัดเทพศิรินทร์ อีกเป็นเวลา 3 ปี จบประโยคมัธยมพิเศษของโรงเรียน ต่อจากนั้นได้เข้ามาศึกษาต่อที่โรงเรียนสวนกุหลาบวิทยาลัย สำเร็จชั้นสุดของมัธยมอุดมของโรงเรียน จึงได้เข้าศึกษาต่อ ณ โรงเรียนราชแพทยาลัย กระทรวงธรรมการ สอบไล่ได้ประกาศนียบัตรแพทย์ เมื่อปี พ.ศ. 2457 เป็นแพทย์ศิริราช รุ่นที่ 21 จากนั้นได้ทุนของมูลนิธิร็อกเกอะเฟลเลอร์ ไปศึกษาวิชาการสาธารณสุขที่มหาวิทยาลัยจอนส์ ฮอปคินส์ เป็นเวลา 2 ปี สอบได้ปริญญา Dr.P.H. เมื่อปี พ.ศ. 2467

ทั้งนี้ พระเชฎฐไวทยาการ (ชู ศีตะจิตต์)ได้อุปสมบทเป็นพระภิกษุ 1 พรรษาที่วัดเทพศิรินทราวาส เมื่อปี พ.ศ. 2455  (บางแห่งว่าปี พ.ศ. 2455) 

 การทำงาน 

พระเชฎฐไวทยาการ (ชู ศีตะจิตต์) ได้เริ่มเข้ารับราชการครั้งแรกเป็นแพทย์ฝึกหัด เมื่อวันที่ 1 กุมภาพันธ์ พ.ศ. 2458 โดยมีประวัติการเลื่อนยศ เลื่อนบรรดาศักดิ์ และเลื่อนตำแหน่ง ดังนี้

 ได้รับพระราชทานยศ
 15 ตุลาคม พ.ศ. 2459 เป็นรองอำมาตย์ตรี
 20 ธันวาคม พ.ศ. 2461 เป็นรองอำมาตย์โท
 20 ธันวาคม พ.ศ. 2462 เป็นรองอำมาตย์เอก
 23 พฤศจิกายน พ.ศ. 2467 เป็นอำมาตย์ตรี

 ได้รับพระราชทานบรรดาศักดิ์
 22 ธันวาคม พ.ศ. 2461 เป็นขุนเชฎฐไวทยาการ
 20 ธันวาคม พ.ศ. 2463 เป็นหลวงเชฎฐไวทยาการ
 8 พฤศจิกายน พ.ศ. 2474 เป็นพระเชฎฐไวทยาการ

 เลื่อนตำแหน่ง
 1 มีนาคม พ.ศ. 2458 เป็นแพทย์ฝึกหัด
 10 กันยายน พ.ศ. 2458 เป็นแพทย์ตรวจโรคทางเรือ โดยทางกระทรวงนครบาลขอมา
 1 กรกฎาคม พ.ศ. 2462 เป็นแพทย์รักษาการโรงพยาบาลคนเสียจริต
 6 พฤษภาคม พ.ศ. 2467 เป็นปลัดกรมกองแพทย์สุขาภิบาล
 1 มิถุนายน พ.ศ. 2469 เป็นผู้ตรวจการสาธารณสุข ชั้น 1
 1 ธันวาคม พ.ศ. 2477 เป็นหัวหน้าโรคติดต่อ
 23 กุมภาพันธ์ พ.ศ. 2477 เป็นผู้รักษาการในตำแหน่งหัวหน้ากองสถิติพยากรณ์ชีพ
 1 ธันวาคม พ.ศ. 2479 เป็นหัวหน้ากองโรคติดต่อ
 18 มีนาคม พ.ศ. 2485 เป็นผู้ช่วยปฏิบัติราชการในหน้าที่อธิบดีกรมสาธารณสุข
 3 มิถุนายน พ.ศ. 2485 เป็นนายแพทย์ใหญ่สาธารณสุข กระทรวงสาธารณสุข
 20 มีนาคม พ.ศ. 2489 เป็นอธิบดีกรมสาธารณสุข กระทรวงสาธารณสุข
 13 มิถุนายน พ.ศ. 2490 เป็นปลัดกระทรวงสาธารณสุข
 1 พฤศจิกายน พ.ศ. 2497 รับบำเหน็จบำนาญเหตุสูงอายุ

 ได้รับพระราชทานเครื่องราชอิสริยาภรณ์
 พ.ศ. 2467 เข็มศิลปวิทยา
 พ.ศ. 2469 เหรียญดุษฎีมาลา
 พ.ศ. 2471 เบญจมาภรณ์ช้างเผือก
 พ.ศ. 2480 ตริตาภรณ์มงกุฎไทย
 พ.ศ. 2483 ตริตาภรณ์ช้างเผือก
 พ.ศ. 2484 เหรียญช่วยราชการเขตภายใน และเหรียญจักรพรรดิมาลา
 พ.ศ. 2491 ทวีติยาภรณ์มงกุฎไทย
 พ.ศ. 2492 ทวีติยาภรณ์ช้างเผือก
 พ.ศ. 2493 เหรียญบรมราชาภิเษกกาไหล่ทอง และประถมาภรณ์มงกุฎไทย
 พ.ศ. 2495 ประถมาภรณ์ช้างเผือก

 หน้าที่ราชการพิเศษ
 พ.ศ. 2469 ไปประชุมเรื่องการป้องกันอหิวาตกโรค ระหว่างไทยกับมลายู ที่ปีนัง
 พ.ศ. 2470 ไปประชุมอายุรเวชชกรรมประเทศร้อน และดูแลการสาธารณสุข ที่ประเทศอินเดีย
 พ.ศ. 2473 ไปสำรวจเศรษฐกิจกับศาสตราจารย์นายแพทย์ซิมเมอร์แมน รวม 44 จังหวัด
 พ.ศ. 2477 เป็นกรรมการพิจารณาการสาธารณสุขและการแพทย์
 พ.ศ. 2484 ในระหว่างสงครามมหาเอเชียบูรพา ได้ปฏิบัติราชการพิเศษช่วยเหลือกิจการของทหาร ในคราวที่มีการฉุกเฉินเป็นอย่างดี จนได้รับหนังสือชมเชยของกระทรวงกลาโหม ที่ ม 2/548/84
 พ.ศ. 2485 เป็นอนุกรรมการป้องกันโรคติดต่อประจำในการอำนวยการ คณะกรรมการผสม และกรมประสานงานที่หอมิตร สังกัดกรมบัญชาการทหารสูงสุด และกรมบัญชาการทัพใหญ่ ในกรณีฉุกเฉินคราวสงครามมหาเอเชียบูรพา

 ครอบครัว 
พระเชฎฐไวทยาการ (ชู ศีตะจิตต์) ได้ทำการสมรสกับทับทิม สุวรรณวิภัช (บุตรีพระเกรียงไกรกระบวนยุทธ (ทองคำ สุวรรณวิภัช) และนางทองสุข สุวรรณวิภัช) เมื่อปี พ.ศ. 2463 มีบุตร-ธิดาดังต่อไปนี้
 อรุณี ศีตะจิตต์
 นายแพทย์เชิด ศีตะจิตต์ (สมรสกับจงรักษ์ บูรณะญาติ)
 อร่ามโฉม ศีตะจิตต์
 มงคล ศีตะจิตต์ (สมรสกับประเสริฐศรี ดีอนันต์)
 อารีย์จิตต์ สุวรรณวิภัช (สมรสกับพันตรี นายแพทย์ชาญ สุวรรณวิภัช)
 อารมณ์รื่น วุฒิศาสตร์ (สมรสกับนายกมล วุฒิศาสตร์)
 ชัยวัฒน์ ศีตะจิตต์ (สมรสกับกรรณิการ์ พุกกะเวส)

 อ้างอิง 
เชิงอรรถ

หมวดหมู่:แพทย์ชาวไทย
หมวดหมู่:บุคคลจากโรงเรียนสวนกุหลาบวิทยาลัย
หมวดหมู่:บุคคลจากมหาวิทยาลัยจอนส์ ฮอปคินส์
หมวดหมู่:บรรดาศักดิ์ชั้นพระ
หมวดหมู่:ข้าราชการพลเรือนชาวไทย
หมวดหมู่:บุคคลในประวัติศาสตร์กรุงรัตนโกสินทร์
หมวดหมู่:บุคคลจากจังหวัดสมุทรปราการ